
Din guide til en vellykket tolkning
Fælles kommunikationsramme
Hvis patienten ikke taler dansk, kan brug af tolk være afgørende. I nogle tilfælde kan det dog være udfordrende. Denne guide hjælper dig med at skabe tryghed, struktur og god kommunikation – for både patient, behandler og tolk.

1) Forberedelse og teknik
· Overvej, om det er video- eller telefontolkning, der er det rigtige valg.
· Ved booking skrives i bemærkningsfeltet, hvad samtalen drejer sig om: Sygdom, symptom, organ/kropsdel, svær besked. Dette giver tolken mulighed for at forberede sig, og sikrer bedre tolkning.
· Sørg for, at det relevante udstyr er til stede, og afprøv gerne udstyret inden patienten hentes ind.
· Ved telefontolkning præsenteres de tilstedeværende i rummet for tolken.
· Ved tekniske udfordringer (fx pga. dårligt Wi-Fi) samarbejdes med tolken om at finde en løsning. Ved forsinkelse på lyd og billede, kan det hjælpe at holde et par sekunders pause inden den anden part taler.
💡 En rolig opstart skaber tryghed og bedre flow gennem hele samtalen.

2) Sprog og kultur
· Tolkning er ikke blot oversættelse af ord. I nogle tilfælde kan ord og vendinger ikke oversættes direkte, og her vil tolken skulle bruge flere eller færre ord til oversættelsen.
· Manglede kulturel og sproglig viden kan være en udfordring i den tolkede samtale. En del ikke-dansktalende patienter har ikke samme forforståelse som danske patienter – hverken med hensyn til systemet, forventninger til behandler eller selve behandlingen.
· Det er en fordel, hvis tolken fra begyndelsen af samtalen inviteres til at påpege eventuelle kulturelt betingede misforståelser. 
💡 Tænk på tolken som en kulturel brobygger – ikke bare en oversætter.

3) Mødeledelse – du styrer samtalen
· Giv mulighed for at patient og tolk får hilst på hinanden for at sikre, at de forstår hinanden.
· Behandleren er altid mødeleder, og skal fx være opmærksom på, at kun en person taler ad gangen. 
· Tal direkte til patienten i sammenhængende og meningsgivende sætninger (hverken for korte eller for lange.) Undgå eller minimer brug af metaforer eller ordsprog.
· Giv tid til at oversætte. 
· Observer patienten, og stop samtalen, hvis der er behov for at tale med tolken undervejs.
· Gør opmærksom på, hvis dele af samtalen ikke skal oversættes, fx fordi noget skal drøftes med en kollega. Undgå at ”tænke højt”, hvis det ikke skal oversættes.
· Minimer støj. Tastaturklik, papir mm. kan være generende, da mikrofonen er meget følsom.
· I komplekse tolkninger er det en fordel, hvis behandleren tager sig tid til lave en forventnings-afstemning – hvad skal der ske og hvorfor.
💡 Tolken er en del af dit kliniske team – brug samarbejdet aktivt.

Yderligere oplysninger kan fås ved henvendelse til Tolkecenterets sekretariat på tlf. 76 36 00 60.

